**PONEDJELJAK NA ZFF-u**

**Na programu: *Novi klinac*, film o odrastanju uz gostovanje glavnog glumca Raphaëla Ghrenassia • Kockice donose pobjednika prošlogodišnje radionice Palunko *Minjonja njanjonja* • u programu Ponovno s nama predstavit će se novi film Mattea Garronea • promocija prvog hrvatskog scenarističkog priručnika u kinu Tuškanac**

**Glavni program ZFF-a u ponedjeljak je u znaku** odrastanja. U 19:00 sati ***Novi klinac*** još će nas jednom podsjetiti koliko je teško steći titulu najvećeg kulera u razredu, ali i otkriti zašto se baš najmanje kul klinci ponekad najbolje zabavljaju. Povodom hrvatske premijere spomenutog filma u kinu Europa gostovat će glavni glumac **Raphaël Ghrenassia**.

U istom tonu ostajemo i u 21:30 sati kad se prikazuje topla i vrckava priča o odrastanju ***Ja, Earl i umiruća,*** film u režiji **Alfonsa Gomez-Rejona**, koji je na Sundanceu osvojio Nagradu žirija za najbolji američki film i Nagradu publike.

Nakon bombastičnog nedjeljnog starta programa **Kockice**, kad se za prvu porciju domaćeg kratkog metra (***Belladonna*** **Dubravke Turić** i **Igra malog tigra Jasne Nanut**) u Tuškancu tražila karta više, u ponedjeljak u kratkometražnom bloku od 20:30 ne propustite i treći domaći naslov – ***Minjonja njanjonja*** u režiji **Josipa Lukića**. Spomenuti je film snimljen prema pobjedničkom uratku s prošlogodišnje radionice kratkometražnog filma Palunko. U istom bloku prikazuju se i naslovi iz natjecateljskog programa kratkometražnog filma - finski ***Sinovi*** **Isabelle Karhu**, njemački ***Sedam dana* Holgera Schumachera** i nizozemski ***Nemir*** **Ene Sendijarević**.

Nizozemskim filmom ***Princ*** u 15:30 u kinu Tuškanac starta natjecateljski program filmova za mlade **PLUS**. U središtu priče je težak, ali sladak život 17-godišnjeg Ayouba iz sirotinjske amsterdamske četvrti. Ovaj stilizirani redateljski debi **Sama de Jonga** dobio je Posebno priznanje na Berlinaleu u programu Kplus.

Drugi dan programa **Velikih 5** u 18:00 sati u Tuškanac donosi ***10 000 km***, priču o Aleksandri i Sergiu, ljubavnom paru koji pokušava održati ljubav na životu putem zaslona laptopa dok je ona u Los Angelesu, a on u Barceloni. 10 000 km prvi je dugometražni film **Carlosa Marquesa-Marceta**, a za njega je nagrađen Goyom za najboljeg novog redatelja.

U 22:00 sata u Tuškancu **ponovno s nama** na velikom platnu je talijanski redatelj **Matteo Garrone** čija je nagrađivana satira na temu reality programa *Reality* prikazan na 10. ZFF-u. ***Priča nad pričama*** je jezovit bajoviti triptih temeljen na zbirci narodnih priča iz 17. stoljeća.

Svi poklonici redateljskog velikana **Orsona Wellsa** u Zagrebačkom plesnom centru u 18:00 sati, u okviru njegove retrospektive, moći će pogledati snimku gostovanja slavnog redatelja u kultnoj emisiji Televizije Zagreb - ***3, 2, 1… kreni!***. Emisiju u kojoj je u zagrebačkom televijskom studiju gostovao Welles vodili su Ante Peterlić i Ranko Munitić, a rekonstrukciju izvorne emisije napravio je Leon Rizmaul.

U 20:30 sati, u programu **Moj prvi film** (koji ove godine donosi izbor debitantskih ostvarenja bosanskohercegovačkih redatelja), prikazat će se crno-bijeli film ***Crni biseri*** **Tome Janića** iz 1958., koji prati skupinu maloljetnih delikvenata, štićenika popravnog doma u jednom starom samostanu na malenom otoku.

S početkom u 23:00 sata sve ljubitelje žanrovskog filma zasigurno će oduševiti sovjetski fantastični horor ***Vij - duh zla*** iz 1967., slobodna adaptacija istoimene Gogoljeve pripovijetke s impresivnim specijalnim efektima koje potpusuje “ruski Disney”, animator Aleksandr Ptuško.

U Dokukinu KIC je u 19:30 na programu ***Burden of Dreams* Lesa Blanka**, dokumentarni film koji prati pozadinu snimanja filma ***Firzcarraldo*** **Wernera Herzoga**. U 22:00 sata startat će program **Ponovno s nama: Rumunjska** koji će publici predstaviti nova kratkometražna ostvarenja rumunjskih redatelja koji su prethodnih godina gostovali na ranijim izdanjima ZFF-a: ***Umjetnost* Adriana Sitarua**, ***Prolaze kroz zid* Radua Judea**, ***Spektar Europe* Cristija Puiua** i ***Ramona* Andreja Creţulescua**.

Unutar programa **Industrija** u suradnji s Hrvatskim audiovizualnim centrom na Akademiji dramske umjetnosti, s početkom u 15:00 sati, predstavit će se poljska **Wajda Film Scool**, odnoso intenzivan program **EKRAN+**, 22-dnevni program razvoja filmskih projekata namijenjen filmskim profesionalcima.

U kinu Tuškanac u 19:00 sati održat će se promocija knjige ***Napiši scenarij***, prvog hrvatskog scenarističkog priručnika čija je autorica **dr.sc. Jasmina Kallay**.